তবে প্রসিডিং অব দ্য ন্যাশনাল একাডেমি অব সায়েন্স সাময়িকীতে প্রকাশিত নতুন ওই গবেষণার গবেষকদের দাবি, জলবায়ু পরিবর্তন নিয়ে আগের যেকোনো গবেষণার চেয়ে তাদেরটি বেশি যৌক্তিক। স্টোকহোম রিসাইলেন্স সেন্টারের করা ওই গবেষণার প্রধান গবেষক ও অস্ট্রেলিয়ান ন্যাশনাল ইউনিভার্সিটির অধ্যাপক ইউল স্টিফেন বলেন, আসলে কার্বন নিঃসরণই উষ্ণায়ন বাড়ার একমাত্র কারণ নয়। পৃথিবীর নিজস্ব সিস্টেমও এজন্য কিছুটা দায়ী। গবেষণায় দেখা গেছে, কোনোভাবে তাপমাত্রা ২ ডিগ্রি সেলসিয়াস বেড়ে গেলে প্রকৃতি ও প্রতিবেশ উল্টো আচরণ শুরু করতে পারে। তিনি জানান, ‘হটহাউজ আর্থ’ অবস্থা পৃথিবীর ইতিহাসে বেশ কয়েকবার ঘটেছে। প্রথম দেখা যায় প্রায় ১০ কোটি বছর আগে। আর সর্বশেষ ১২ লাখ বছর আগে। তবে শিল্প বিপ্লবের পর প্রকৃতি ও পরিবেশের পরিবর্তনের গতি অনেকটাই বেড়েছে। সেই সময় থেকে প্রতিবছর গড়ে দশমিক ১৭ ডিগ্রি সেলসিয়াস করে বাড়ছে পৃথিবীর তাপমাত্রা।